如意院井詩二首  其一
作者：華鎮
朝代：宋

paragraphs: 太平興國古佛剎，小院得名如意輪。
何人默識原地脈，鑿井正會甘泉津。
闊容三尺白銀罋，深可二丈青絲緡。
夏凉未覺冰雪冷，味美不啻醍醐珍。
寺僧知愛不忍惜，汲引無間都城人。
鳴鐘聲歇更漏促，天雞初報扶桑晨。
側肩接足負擔者，排闥爭湊蒼苔唇。
絲瓶上下掉孔急，語笑嘈雜春雷振。
永日迢迢既云暮，健夫噏噏皆嚬呻。
萬人已喜用周給，一泓依舊清奫淪。